વડા પ્રધાન નરેન્દ્ર મોદીના નોટબંધીના પગલાંથી બીજા બધાનું તો રામ જાણે પણ શ્રમિકોની ઊંઘ હરામ થઈ ગઈ છે. ગરીબો નિરાંતે ઊંઘી શકતા નથી. રોજેરોજનું કમાઈને ખાનારા મજૂરોની હાલત વધુ ખરાબ થઈ છે. લાખો શ્રમિકોની હાલત કફોડી થઈ છે. શ્રમિકોને બે ટંકનું ભેગું કરવા ધોળા દિવસે તારા દેખાઈ ગયા છે. પરપ્રાંતના મજૂરો તો ‘ન ઘરના ન ઘાટના’ એવી સ્થિતિમાં મુકાઈ ગયા છે. રોજગારીના અભાવે ઘરનું ગુજરાન ચલાવવું કઠિન બની રહ્યંું છે. તેમની પાસે કોઈ કામ ધંધો નથી એથી અહીં રહેવું પોસાય તેમ નથી અને વતન જવા માટે ટિકિટના પૈસા નથી. ઘણા મજૂરો વ્યાજના ચક્કરમાં ફસાઈ રહ્યા છે તો અસંખ્ય કારીગરો શહેર છોડી હિજરત કરી ગયા છે જે હજુ શહેરમાં પરત ફર્યા જ નથી ! જે મજૂરો દિવાળીની રજા લઈને વતન ગયા હતા તે નોટબંધી પછી આજદિન સુધી પરત ફર્યા નથી. ટેક્સ્ટાઈલ, ડાયમંડ, રિયલ એસ્ટેટ, બંગાળી સુવર્ણકારો, હીરાના કારીગરો અને ખેતરોમાં મજૂરી કરતા દાહોદ, ગોધરા અને રાજસ્થાનના શ્રમજીવીઓ બેકારીમાં સપડાયા છે.